Hlavný kontrolór obce Podbiel, Ing. Miroslav Bulla, v súlade s § 18f, ods. 1 pís. d zákona 369/1990 Zb. o obecnom zriadení, v znení neskorších predpisov predkladám Obecnému zastupiteľstvu obce Podbiel

**Správu o výsledku kontroly č. 3/2021**

**Kontrola dohôd o prácach vykonávaných mimo pracovného pomeru za rok 2020**

Kontrolu vykonal: Ing. Miroslav Bulla, hlavný kontrolór obce Podbiel

Predmet kontroly: - dodržiavanie všeobecne záväzných právnych predpisov v oblasti uzatvárania dohôd o prácach vykonaných mimo pracovného pomeru

- overenie zákonnosti a správnosti spôsobu uzatvárania dohôd o prácach vykonaných mimo pracovného pomeru a spôsob ich evidencie

Kontrola bola vykonaná: 20. mája 2021 – 10. augusta 2021 s prerušeniami

Kontrolované obdobie: rok 2020

V súlade s plánom kontrolnej činnosti hlavného kontrolóra obce Podbiel na I. polrok 2021 schváleného dňa 21. decembra 2020, som vykonal kontrolu dohôd o prácach vykonávaných mimo pracovného pomeru za rok 2020.

Podľa § 1 ods. 4 zákona č. 552/2003 Z. z. o výkone práce vo verejnom záujme v znení neskorších predpisov sa na pracovnoprávne vzťahy zamestnancov pri výkone práce vo verejnom záujme vzťahuje Zákonník práce, ak tento zákon alebo osobitný predpis neustanovuje inak.

Podľa § 1 ods. 5 Zákonníka práce pracovnoprávne vzťahy vznikajú najskôr od uzatvorenia pracovnej zmluvy alebo dohody o práci vykonávanej mimo pracovného pomeru, ak tento zákon alebo osobitný predpis neustanovuje inak.

Podľa § 223 ods. 1 Zákonníka práce zamestnávateľ **môže** na plnenie svojich úloh alebo zabezpečenie svojich potrieb **výnimočne** uzatvárať s fyzickými osobami dohody o prácach vykonávaných mimo pracovného pomeru (dohodu o vykonaní práce, dohodu o pracovnej činnosti a dohodu o brigádnickej práci študentov), ak ide o prácu, ktorá je vymedzená výsledkom (dohoda o vykonaní práce), alebo ak ide o príležitostnú činnosť vymedzenú druhom práce (dohoda o pracovnej činnosti, dohoda o brigádnickej práci študentov). Na pracovnoprávny vzťah založený dohodami o prácach vykonávaných mimo pracovného pomeru sa vzťahujú ustanovenia prvej časti Zákonníka práce.

Zamestnancom, ktorí vykonávajú prácu na základe dohôd o prácach vykonávaných mimo pracovného pomeru, nemožno nariadiť ani s nimi dohodnúť pracovnú pohotovosť a prácu nadčas. Zamestnancom, ktorí vykonávajú prácu na základe dohôd o prácach vykonávaných mimo pracovného pomeru, patrí za každú hodinu práce vo sviatok dohodnutá odmena zvýšená najmenej o 3,58 eura.

Podľa § 224 ods. 2 písm. c) Zákonníka práce je zamestnávateľ povinný poskytnúť zamestnancom za vykonanú prácu odmenu a dodržiavať ostatné dohodnuté podmienky; nároky zamestnanca alebo iné plnenia v jeho prospech nemožno dohodnúť pre zamestnanca priaznivejšie, ako sú nároky a plnenia vyplývajúce z pracovného pomeru.

Podľa § 224 ods. 2 písm. d) Zákonníka práce je zamestnávateľ povinný viesť evidenciu uzatvorených dohôd o prácach vykonávaných mimo pracovného pomeru v poradí, v akom boli uzatvorené.

Podľa § 224 ods. 2 písm. e) Zákonníka práce je zamestnávateľ povinný viesť evidenciu pracovného času zamestnancov, ktorí vykonávajú prácu na základe dohody o brigádnickej práci študentov a dohody o pracovnej činnosti, tak, aby bol zaznamenaný začiatok a koniec časového úseku, v ktorom zamestnanec vykonával prácu, a viesť evidenciu vykonanej práce u zamestnancov, ktorí vykonávajú prácu na základe dohody o vykonaní práce, tak, aby v jednotlivých dňoch bola zaznamenaná dĺžka časového úseku, v ktorom sa práca vykonávala.

**Kontrolné zistenia**

V roku 2020 bolo na Obecnom úrade v Podbieli uzatvorených 8 dohôd o vykonaní práce a 2 dohody o brigádnickej práci študenta. Nebola uzatvorená ani jedna dohoda o pracovnej činnosti.

Ku kontrole boli predložené samotné dohody o  vykonaní práce a dohody o brigádnickej práci študentov za rok 2020, registračné listy fyzických osôb (prihláška a odhláška) pre vznik a zánik poistenia v Sociálnej poisťovni a evidencia dochádzky.

Dohody o prácach vykonaných mimo pracovného pomeru boli uzatvorené medzi zamestnávateľom (obec Podbiel - zastúpená starostom) a zamestnancom, s dátumom uzatvorenia, podpísané zamestnancom a zamestnávateľom (starostom).

Evidencia uzatvorených dohôd o prácach vykonávaných mimo pracovného pomeru nebola vedená, čím došlo k porušeniu ustanovenia § 224 ods. 2 písm. d) Zákonníka práce.

Ani na jednej dohode o prácach vykonávaných mimo pracovného pomeru nebola vykonaná finančná kontrola v zmysle zákona 357/2015 Z.z. o finančnej kontrole.

Päť dohôd o vykonaní práce bolo hradených cez štátnu dotáciu. Z rozpočtu obce boli hradené tri dohody o vykonaní práce a dve dohody o brigádnickej práci študenta.

Na rok 2020 bol schválený rozpočet na dohody o prácach vykonávaných mimo pracovného pomeru vo výške 5000,-€. Zmenou rozpočtu bol upravený na 3707,-€. Rozpočet na uvedenú položku bol čerpaný vo výške 1410,51 €, t.j.38%.

Dohody o vykonaní práce (DVP)

Na DVP nie je uvedené na základe čoho boli uzatvorené. Len na jednej DVP (Covid19), je uvedené na základe čoho bola dohoda uzatvorená (podľa § 226 zákona č.311/2001 Z.z. Zákonníka práce). Podľa § 226 ods. 2 Zákonníka práce nebolo postupované pri 6 DVP, nakoľko v nich nebol stanovený predpokladaný rozsah prác. (z toho 3x sčítanie domov a bytov, 1x uzávierka, 1x upratovanie, 1x pomocné práce). Pre korektnosť musím uviesť že  v rozsahu dohodnutej práce u dvoch DVP síce bol uvedený údaj - max 350 hodín za rok, ale tento údaj len vymedzuje maximálny počet hodín na ktorý môže byť DVP uzatvorená podľa § 226 ods. 1 Zákonníka práce. Skutočná práca bola u týchto dvoch DVP v roku 2020 podľa evidencie dochádzky vykonaná v rozsahu 48,5 hod na upratovacie práce a 152,5 hodiny na pomocné práce. U troch DVP (sčítanie domov a bytov) nie je záznam v evidencii dochádzky.

V troch DVP nie je stanovená splatnosť za vykonanie práce. Podľa §226 zákona č.311/2001 Z.z. Zákonníka práce ods.4 je odmena za vykonanie pracovnej úlohy splatná po dokončení a odovzdaní práce. Medzi účastníkmi možno dohodnúť, že časť odmeny bude splatná už po vykonaní určitej časti pracovnej úlohy (v DPV sa táto možnosť neuvádza).

Z obsahu DVP čo sa týka vymedzenia druhu práce, tak u dvoch DVP je zrejmé, že na ich základe dotknutí zamestnanci vykonávajú príležitostnú druhovo opakujúcu sa činnosť, takýto charakter práce viac zodpovedá podmienkam ktoré zákon ustanovuje pre výkon prác na základe dohody o pracovnej činnosti (§ 228a Zákonníka práce) a nie DVP, predmetom ktorej má byť práca vymedzená výsledkom. Jedná sa konkrétne o dohody uzatvorené na pomocné práce pri údržbe verejného priestranstva a upratovanie zariadení patriacich obci Podbiel. Ďalšie DVP boli uzatvorené na práce ktoré boli vymedzené výsledkom – oprava traktora, kontrola účtovných súvzťažností a účtovná závierka za rok 2019, sčítanie domov a bytov v obci Podbiel, administratívna práca Covid 19.

Dohody o vykonanej práci študentov (DBPŠ)

Boli uzatvorené podľa § 227 Zákonníka práce. Kontrolou boli preverené materiály 2 DBPŠ spolu s dokladmi, na základe ktorých boli vyplatené odmeny za práce podľa predmetných dohôd.

1 DBPŠ – doručenie oznámení

1 DBPŠ – vodič traktora

Podľa § 227 ods. 1 Zákonníka práce DBPŠ môže zamestnávateľ uzatvoriť s fyzickou osobou, ktorá má štatút študenta, na základe ktorých podľa ods. 2 nemožno vykonávať prácu v rozsahu prekračujúcom v priemere polovicu určeného týždenného pracovného času.

Neoddeliteľnou súčasťou dohody je potvrdenie štatútu študenta, vo všetkých dohodách overených kontrolou bolo uvedené ustanovenie dodržané (doložené potvrdenie o návšteve školy).

U jednej DBPŠ nebol dohodnutý rozsah práce Bola len dohodnutá doba na ktorú sa dohoda uzatvára. Aj napriek tomu pracovný čas bol dodržaný (priložená evidencia dochádzky).

Podľa § 224 ods. 2 písm. e) zamestnávateľ je povinný viesť evidenciu pracovného času zamestnancov, ktorí vykonávajú prácu na základe DBPŠ. V predloženej evidencii dochádzky nebola vedená evidencia pracovného času v súlade s uvedeným ustanovením, vzhľadom k tomu, že na nich neboli zaznamenané príchody a odchody zamestnancov (mal byť zaznamenaný začiatok a koniec časového úseku, v ktorom zamestnanec vykonával prácu), ale bol uvedený len celkový počet odpracovaných hodín za deň.

Podľa § 224 ods. 2 písm. c) Zákonníka práce, odmeňovanie nemôže byť dohodnuté výhodnejším spôsobom ako v prípade, že by práca rovnakého druhu bola vykonávaná zamestnancom v pracovnom pomere na základe pracovnej zmluvy.

Pri DVP bola toto ustanovenie dodržané. Hodinová mzda u „dohodárov“ upratovanie 4,5/hod, pomocné práce 5/hod je nižšia ako u zamestnancov v pracovnom pomere.

Pri DBPŠ boli odmeny stanovené vo výške hodinovej sadzby 7,43€ (voľby – na základe metodického usmernenia) a 6,5€ (vodič traktora). V tomto prípade je hodinová mzda zamestnancov v pracovnom pomere za prácu rovnakého druhu (vodič traktora) **nižšia** ako u „brigádnikov“, čím došlo k nedodržaniu ustanovenia Zákonníka práce § 224 ods. 2 písm. c.

Spôsob, resp. na základe čoho boli odmeny stanovené nie je zrejmý.

**Návrh opatrení**

* všetky dohody evidovať v zmysle Zákonníka práce
* u všetkých uzatvorených dohôd o prácach vykonávaných mimo pracovného pomeru vykonávať finančnú kontrolu v zmysle zákona 357/2015 Z.z. o finančnej kontrole (uzatvorenie zmluvy o pracovnom vzťahu “Dohoda o prácach vykonávaných mimo pracovného pomeru“ je právny úkon a podľa zákona 357/2015 Z.z. o finančnej kontrole ide o finančnú operáciu, ktorá musí byť overená finančnou kontrolou. Predovšetkým sa overuje, či záväzok vyplývajúci zo zmluvy je v súlade s rozpočtom a či je zmluva uzatvorená v súlade s osobitnými predpismi, najmä so Zákonníkom práce)
* dohody o vykonaných prácach uzatvárať v z mysle Zákonníka práce (DPČ,DVP, DBPŠ)
* evidenciu dochádzky DBPŠ viesť v súlade so Zákonníkom práce
* evidenciu dochádzky „dohodárov“ viesť samostatne, nie s evidenciou dochádzky zamestnancov obce
* odmeňovanie za práce vykonávané mimo pracovného pomeru (rovnakého druhu ako by bola vykonávaná zamestnancom v pracovnom pomere na základe pracovnej zmluvy) stanoviť v súlade so Zákonníkom práce

Správa bola vypracovaná dňa 18. augusta 2021

Vypracoval: Ing. Miroslav Bulla – hlavný kontrolór obce Podbiel ...............................

*(Meno, priezvisko a funkcia)) (podpis)*

Kontrolovaný subjekt bol so správou oboznámený dňa: ....................... 2021

Správu o výsledku kontroly prevzal za kontrolovaný subjekt:

Prevzal: Slavomír Korčuška, starosta obce Podbiel ................................

*(Meno, priezvisko a funkcia zodp. zástupcu) (podpis)*

Počet listov: 2

Výtlačok. jediný

Registratúrna značka: LF 5